text: Best of Webcafe 2020 - най-четеното през тази хаотична година - Webcafe.bg
  Webcafe 31.12.2020, 13:10
  Кое ви развълнува, привлече вниманието ви или просто ви накара да се зачетете
  Мнозина веднага ще се запитат има ли въобще необходимост да си я припомняме тази година. Всички знаем какво се случи - посрещнахме 2020-а с обичайните честитки, казахме си, че "Нова година - нов късмет" и се чукнахме с шампанското.
  После е ясно - пандемия, карантина, мерки, разхлабване на мерките, ново затягане. Влязохме в един безкраен ритъм, в който темите като че ли дни наред бяха еднотипни. И не само дни, сякаш седмици и месеци говорехме все за едно и също.
  И въпреки това, на прага на 2021 г., ще се обърнем назад и ще си припомним кое от Webcafe.bg ви развълнува, привлече вниманието ви или просто ви накара да се зачетете по-увлечено в написаното.
  Ето най-четеното за отиващата си 2020-а година:
  Горе главите! Има и добри новини...
  Още на 19 март можехме да прочетем и няколко добри новини около коронавируса. Тогава лекарите от Ухан, откъдето тръгна пандемията, се поздравиха с изписването на последните 49 пациенти и ги изпратиха със символично сваляне на маските си с висока защита.
  Долетяха и първите обнадеждаващи вести за ваксините, които към днешна дата вече са факт. А ето тук можем да си припомним какво ни накара да се усмихнем и да поемем оптимистичен дъх дори и насред най-строгите мерки.
  Да бъдеш или да не бъдеш... с маска?
  Движения против предпазните маски се сформираха на много места по света. Предпазват ли маските, доколко предпазват и дали въобще предпазват? Задължителни ли да са, или пък са грубо нарушение на човешките права? Подобна полемика се разрази и в България и се води и до момента, предимно на полето на социалните мрежи.
  Японците обаче са загърбили подобни дилеми и са доказали емпирично - дори и обикновените платнени маски помагат. Обяснили са го и съвсем нагледно с клип и с точни и ясни данни, които събрахме в този материал.
  Байдън е какво?!
  Президентските избори в САЩ бяха почти толкова коментирани, колкото и коронавируса. В България те за известно време даже изместиха пандемията от заглавията и се настаниха комфортно сред ежедневните теми както на политолозите, така и на лаиците. В Естония обаче изборите за Белия дом направо доведоха до оставки.
  Вътрешният министър Март Хелме определи демократа Джо Байдън като "корумпиран боклук". И Март и синът му - Мартин, финансов министър - се усъмниха доколко американският вот е честен и неманипулиран.
  А ето как се разрази целият скандал.
  На Амбър Хърд също не ѝ беше лесно...
  През ноември съдът заключи, че Джони Деп действително е "бияч на съпруги" и това май сложи началото на края на кариерата му. Според неговите фенове случилото се е напълно несправедливо и не е като да нямат право - има съществени доказателства, че насилникът във връзката е била Амбър Хърд, а не Деп.
  Така ядът на почитателите се насочи към Хърд и доведе до призиви за бойкот на "Аквамен 2" и на всяка продукция, в която блондинката се появява. Всяка нейна дума и поява се посреща на нож.
  Най-крайните ѝ пожелават дори по-лоши неща, които можете да прочетете тук.
  "Зомби Джоли" и нейният не съвсем щастлив край
  Сахар Табар е изобретателна девойка, която на 19 години става известна като "Зомби Джоли". Разпространява ужасяващи свои снимки, за които твърди, че са постигнати чрез безброй пластични операции с цел да заприлича на Анджелина Джоли. Кадрите се споделят мълниеносно из социалните мрежи, макар и впоследствие да става ясно, че са дело на умела софтуерна обработка.
  Табар сигурно не подозира, че трикът ѝ ще я вкара в затвора в Иран, където прекарва около година. Държавата я обвинява в редица престъпления и непристойно поведение.